《花犯•夏夕闻隔楼弦弄有感》
清代·沈谦

簟波平，残灯半灭，三更梦初醒。两眸炯炯。见斜月穿窗，閒弄花两。

蓦然坐起罗衣冷。隔楼笙管竞。遥想像、翠帘红烛，空房真寂静。

回思少年爱追凉，槐阴携艳质，香肩曾并。消薄醉，记亲煮、凤团双饼。

歌懒奏、笑垂素颈。今隔着、银河千万顷。都不道、那时轻诺，海榴花外等。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。